'Byt & Buskruit' terug vir 'n tweede seisoen | Maroela Media
Adam Tas is weer terug met 'n nuwe reeks van "Byt & Buskruit". (Foto: Janie Monsieur/Maroela Media)
Byt & Buskruit, die gewilde aanlyn reeks oor visvang en jag, is terug vir 'n tweede seisoen. Die jongste reeks beloof om kykers weer vasgenael voor die skerm te hou en mee te voer na nog eksotiese bestemmings oor die hele suidelike Afrika en selfs verder.
Dié keer wag daar avonture vir die sanger en aanbieder van die program, Adam Tas, en sy gaste in die VSA, Orania, Knysna en Namibië, om maar net 'n paar van die bestemmings in dié reeks te noem.
Natuurlik kuier daar ook weer 'n paar bekende gesigte uit die vermaaklikheidsbedryf saam met Adam in hierdie reeks. Elvis Blue, Meyer le Roux en Jan Rhaap is van dié bekendes wat saam met Adam gaan visvang, jag en heerlike disse voorberei. Wees ook verseker van baie lag, gesellige kuiertjies en 'n paar treffers, wat saam om die kampvuur in elke episode gesing sal word.
"Daar is so baie om na uit te sien. Ons besoek ongelooflike plekke, om nie eens te praat van die ongelooflike gaste wat saamgenooi is nie," sê Adam, wat erken hy is baie opgewonde oor die nuwe reeks.
Elvis Blue en Adam Tas is te sien in een van die jongste avonture op "Byt & Buskruit 2". (Foto: Verskaf.)
Volgens hom gaan Byt & Buskruit egter nie bloot net oor vermaak nie, die span ploeg ook graag terug in die gemeenskap. Al die wild wat tydens die program gejag word, word aan Solidariteit Helpende Hand se #HelpJag-projek geskenk. Dié projek help om sowat 8 000 honger kleuters daagliks te voed.
"Dit is 'n wonderlike projek as 'n mens dink hoeveel kinders ons kan kos gee met die wild wat ons jag," sê Adam, wat passievol is oor hierdie projek.
Die eerste seisoen van Byt & Buskruit is reeds op Dapper Media se webwerf beskikbaar en kykers kan dit nou gratis stroom. Die stroming sal slegs van jou eie internetdata gebruik en dit neem 'n paar sekondes om op Dapper Media se platform as 'n gebruiker te registreer.
Byt & Buskruit 2 sal aanlyn vanaf Donderdag 2 Julie beskikbaar wees. Volg gerus Dapper Media se Facebook-blad om op die hoogte te bly van al die jongste nuus en kompetisies uit dié reeks.
Forum Films vervaardig Byt & Buskruit in samewerking met Dapper Media en Adam.
Dapper Media bedank graag die borge van Byt & Buskruit se pryse, naamlik: SSG Cases (geweerkaste), Patriot Apparel (klerasie), TriggerCam (spesiale jagbykomstighede), Ballistic Polarized Eyewear (gehaltesonbrille vir visvang), Joseph Rodgers (messe), Bakkies the Butcher-speserye en 'n Buffelsfontein Beesboerdery-pakket.